Publication: Magyar Közlöny
Issue: MK-1999-79 (Year: 1999, Number: 79)
Era: 1990-2004
Section: sértve az önkormányzatokról szóló 1990. évi LXV. törvény
Paragraph Index: 454

5. A panaszos sérelmezte, hogy a Belügyminisztérium Zamárdi nagyközség képviselő-testülete véleményének ismerete nélkül készítette el a köztársasági elnök részére az új község alakításáról szóló felterjesztést. Az Ötv. 52. § (3) bekezdése szerint a képviselő-testületnek határozatba kell foglalnia az új község alakításának a kezdeményezését, s az esetleg eltérő kisebbségi véleményt is tartalmazó községalakítási kezdeményezésről a köztársasági elnök dönt. Zamárdi nagyközség önkormányzata képviselő-testületének lehetősége volt arra, hogy az új község alakításáról szóló határozatában kifejezésre juttassa ellenkező álláspontját. Amennyiben ezt nem tette meg, a Belügyminisztériumnak nem lehetett módja megismerni a képviselő-testületnek a népszavazás eredményével ellentétes hivatalos álláspontját, így az, hogy annak ismerete nélkül készítette el az előterjesztést, nem róható fel a tárca hibájául. A fentiek alapján az országgyűlési biztos általános helyettese megállapította, hogy a Belügyminisztérium nem követett el törvénysértést, amikor Zamárdi nagyközség képviselő-testületének — vele nem közölt — eltérő véleményét nem megismertetve készítette el az új község alakításáról szóló előterjesztést a köztársasági elnök részére.

Source: https://magyarkozlony.hu/hivatalos-lapok/33cea4a14e4ae7e57a3649dbf7a68b6bf220cec4/dokumentumok/f8f5fda49d2d1ae7351ff7d11773c708305d24c6/letoltes